CELEX: 32021D1054
Language: lv
Date: 2021-06-21 00:00:00
Title: Padomes Lēmums (ES) 2021/1054 (2021. gada 21. jūnijs) par nostāju, kas Eiropas Savienības vārdā jāieņem Starptautiskās Olīvu padomes Dalībnieku padomē attiecībā uz olīveļļai un olīvu izspaidu eļļai piemērojamajiem tirdzniecības standartiem un augu eļļu stigmastadiēnu satura noteikšanas analīzes metodi

28.6.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 227/37
               
            
         PADOMES LĒMUMS (ES) 2021/1054
         (2021. gada 21. jūnijs)
         par nostāju, kas Eiropas Savienības vārdā jāieņem Starptautiskās Olīvu padomes Dalībnieku padomē attiecībā uz olīveļļai un olīvu izspaidu eļļai piemērojamajiem tirdzniecības standartiem un augu eļļu stigmastadiēnu satura noteikšanas analīzes metodi
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     2015. gada Starptautiskais nolīgums par olīveļļu un galda olīvām (“nolīgums”) saskaņā ar Padomes Lēmumu (ES) 2016/1892 (1) Savienības vārdā tika parakstīts 2016. gada 18. novembrī Apvienoto Nāciju Organizācijas galvenajā mītnē Ņujorkā ar noteikumu, ka tas vēlāk tiks noslēgts. Nolīgums saskaņā ar tā 31. panta 2. punktu provizoriski stājās spēkā 2017. gada 1. janvārī.
                  
               
                     (2)
                  
                  
                     Nolīgums Savienības vārdā tika noslēgts 2019. gada 17. maijā ar Padomes Lēmumu (ES) 2019/848 (2).
                  
               
                     (3)
                  
                  
                     Ievērojot nolīguma 7. panta 1. punktu, Starptautiskās Olīvu padomes Dalībnieku padomei (“Dalībnieku padome”) ir jāpieņem lēmumi, ar kuriem groza olīveļļai un olīvu izspaidu eļļai piemērojamos tirdzniecības standartus.
                  
               
                     (4)
                  
                  
                     Dalībnieku padomei tās 113. sesijā, kas norisināsies no 2021. gada 28. līdz 30. jūnijam, ir jāpieņem lēmumi, ar kuriem groza olīveļļai un olīvu izspaidu eļļai piemērojamos tirdzniecības standartus (“grozošie lēmumi”).
                  
               
                     (5)
                  
                  
                     Ir lietderīgi noteikt nostāju, kas Savienības vārdā ir jāieņem Dalībnieku padomē, jo pieņemamie grozošie lēmumi radīs juridiskas sekas Savienībai attiecībā uz starptautisko tirdzniecību ar pārējiem Starptautiskās Olīvu padomes (SOP) dalībniekiem un varēs būtiski ietekmēt Savienības tiesību aktu saturu, proti, attiecībā uz olīveļļas tirdzniecības standartiem, kurus Komisija pieņēmusi, ievērojot Eiropas Parlamenta un Padomes Regulas (ES) Nr. 1308/2013 (3) 75. pantu.
                  
               
                     (6)
                  
                  
                     Grozošie lēmumi, kas jāpieņem Dalībnieku padomei, attiecas uz dažu olīveļļas un olīvu izspaidu eļļas ķīmisko parametru robežvērtību izmaiņām un vienas analīzes metodes grozīšanu. Robežvērtību izmaiņu sakarā paredzēts rafinētām eļļām noteikto α-tokoferola robežvērtību aizstāt ar atsauci uz labu ražošanas praksi, noteikt oleīnskābes un palmitīnskābes satura robežvērtību olīveļļām un olīvu izspaidu eļļām un noteikt eritrodiola satura robežvērtību rafinētām eļļām. Analīzes metode attiecas uz augu eļļu stigmastadiēnu satura noteikšanu. Komisijas un dalībvalstu zinātniskie un tehniskie olīveļļas eksperti ir plaši apspriedušies par grozošajiem lēmumiem. Grozošie lēmumi palīdzēs nodrošināt olīveļļas standartu starptautisko harmonizāciju un izveidos satvaru, kas nodrošinās godīgu konkurenci olīveļļas nozares produktu tirdzniecībā. Tāpēc grozošie lēmumi būtu jāatbalsta.
                  
               
                     (7)
                  
                  
                     Ja grozošo lēmumu pieņemšana Dalībnieku padomes 113. sesijā tiek atlikta, jo daži dalībnieki nevar dot savu piekrišanu, nostāja atbalstīt grozošo lēmumu pieņemšanu Savienības vārdā būtu jāieņem iespējamā procedūrā, ar ko Dalībnieku padome, ievērojot nolīguma 10. panta 6. punktu, lēmumus pieņem sarakstes ceļā. Procedūra, ar ko lēmumus pieņem sarakstes ceļā, būtu jāuzsāk pirms Dalībnieku padomes nākamās kārtējās sesijas 2021. gada novembrī.
                  
               
                     (8)
                  
                  
                     Lai aizsargātu Savienības intereses, ja nostāju, kas jāieņem Savienības vārdā, varētu ietekmēt jauna zinātniska vai tehniska informācija, kura iesniegta pirms 113. sesijas vai tās laikā, būtu jāatļauj Savienības pārstāvjiem Dalībnieku padomē prasīt, lai grozošo lēmumu pieņemšana tiktu atlikta uz kādu vēlāku sesiju,
                  
               IR PIEŅĒMUSI ŠO LĒMUMU.
         
            1. pants
            Nostāja, kas Savienības vārdā ir jāieņem Dalībnieku padomes 113. sesijā no 2021. gada 28. līdz 30. jūnijam vai procedūrā, ar ko Dalībnieku padome lēmumus pieņem sarakstes ceļā un kas jāuzsāk pirms tās nākamās kārtējās sesijas 2021. gada novembrī, attiecībā uz olīveļļai un olīvu izspaidu eļļai piemērojamajiem tirdzniecības standartiem, ir atbalstīt to, ka Dalībnieku padome pieņem lēmumus, ar ko groza olīveļļai un olīvu izspaidu eļļai piemērojamos tirdzniecības standartus un augu eļļu stigmastadiēnu satura noteikšanas analīzes metodi (4).
         
         
            2. pants
            Ja 1. pantā minēto nostāju varētu ietekmēt jauna zinātniska vai tehniska informācija, kas iesniegta pirms Dalībnieku padomes 113. sesijas vai tās laikā, Savienība prasa, lai olīveļļai un olīvu izspaidu eļļai piemērojamos tirdzniecības standartus vai metodes grozošo lēmumu pieņemšana Dalībnieku padomē tiek atlikta līdz brīdim, kad uz minētās jaunās informācijas pamata ir noteikta Savienības nostāja.
         
         
            3. pants
            Šis lēmums stājas spēkā tā pieņemšanas dienā.
         
         
            Luksemburgā, 2021. gada 21. jūnijā
            
               
                  Padomes vārdā –
               
               
                  priekšsēdētājs
               
               J. BORRELL FONTELLES
            
         
         
            (1)  Padomes Lēmums (ES) 2016/1892 (2016. gada 10. oktobris) par to, lai Eiropas Savienības vārdā parakstītu un provizoriski piemērotu 2015. gada Starptautisko nolīgumu par olīveļļu un galda olīvām (OV L 293, 28.10.2016., 2. lpp.).
         
            (2)  Padomes Lēmums (ES) 2019/848 (2019. gada 17. maijs) par to, lai Eiropas Savienības vārdā noslēgtu 2015. gada Starptautisko nolīgumu par olīveļļu un galda olīvām (OV L 139, 27.5.2019., 1. lpp.).
         
            (3)  Eiropas Parlamenta un Padomes Regula (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (OV L 347, 20.12.2013., 671. lpp.).
         
            (4)  Skatīt dokumentu ST 8638/21 http://register.consilium.europa.eu.